Naelbyters: Hoekom doen hulle dit, en hoe kan hulle stop? - WelstandWelstand
Tuis / Advies / Naelbyters: Hoekom doen hulle dit, en hoe kan hulle stop?
Naelbyters: Hoekom doen hulle dit, en hoe kan hulle stop?
Die slegte gewoonte om jou naels te kou, staan in mediese terminologie as onigofagie bekend. Dit begin gewoonlik as 'n manier om stres te verlig, maar word mettertyd 'n gewoonte. Tot die helfte van alle tieners en kinders en tot 30 persent van alle volwassenes kou hulle naels. Dit is nie duidelik of hierdie geknaag geneties is nie, maar daar is wel gevind dat kinders wie se ouers hulle naels kou meer geneig is om die tradisie voort te sit. Dit gebeur selfs in gevalle waar die ouers reeds voor hulle kind se geboorte opgehou het om hulle naels te kou. Dit is ook 'n gewoonte wat soms uit vroeëre duim- of vingersuig spruit.
Aangesien naelkouery stres, spanning en verveling verlig, word dit geassosieer met angstigheid. Mense wat gewoontekouers is, sê dat hulle dit doen wanneer hulle op hulle senuwees, verveeld, eensaam of honger is. Ten spyte daarvan dat onigofagie kan voorkom sonder die teenwoordigheid van ander psigiatriese toestande, kan dit soms geassosieer word met aandaggebrek, opposisieuitdagende steurnis, skeidingsangs, bednatmaak, en ander geestesongesteldhede. Sommige mediese kenners sien dit as 'n simptoom van obsessief-kompulsiewe steurings aangesien die individu bewus is van wat hy doen maar steeds nie daarmee kan ophou nie.
Om jou naels te kou is nie die slegste gewoonte wat jy kan hê nie en sal gewoonlik nie permanente skade aanrig nie. Dit het egter tog nadele: jou naels kan vreemd uitgroei, jy kan jou tande beskadig, en jy kan siek word. Jou hande en naels kom in aanraking met allerhande voorwerpe en is dus vol kieme. Jy dra hierdie kieme oor na jou mond wanneer jy jou naels kou. Indien jy die vel rondom jou naels beskadig, kan kieme ook maklik by die wonde inkom en ontsteking veroorsaak.
Daar is gevind dat outydse rate om naelkouery te voorkom, soos om bitter produkte aan die naels te smeer, nie effektief is nie. Effektiewer metodes sluit in die gebruik van versperrings soos handskoene of kouplaatjies in. Dit is goeie maniere om jou daaraan te herinner om nie te kou nie. Jy kan ook vir gereelde manikure gaan. Jou hande sal dan meer geliefd voel en jy sal meer daarvan bewus wees dat jy mooi vir jou naels moet sorg. Hou jou mond en hande besig. Gebruik 'n stresbal of vroetelkubus, kou kougom, of speel met klei. Probeer ook om jou snellers te identifiseer: wanneer kou jy jou naels? Dit sal jou help om hierdie situasies te vermy of beter te hanteer. Jy kan ook geleidelik ophou. Begin deur een nael nie te kou nie. Sit elke week een vinger by, totdat al jou vingers in die geen-kouery-sone val.
Dit is egter nie altyd so eenvoudig nie. Indien jy reeds al hierdie metodes probeer het en nog nie daarmee opgehou het nie, is dit tyd om die emosionele faktore rondom jou kouery uit te sorteer. In sommige gevalle kan onigofagie dui op 'n ernstiger onderliggende psigiatriese probleem. Kognitiewe gedragsterapie, gewoonteomkeer-opleiding en ander selfhelptegnieke kan effektief wees vir die behandeling van naelkouery.
Enige suksesvolle behandeling begin egter by die samewerking van die persoon wat met die gewoonte sukkel. As iemand nie wíl ophou nie, sál hy nie ophou nie. Alles begin dus by die besluit om te verander.